b'\n_START_ARTICLE_\nArmistamine\n_START_SECTION_\nP\xc3\xb5hjused\n_START_PARAGRAPH_\nAntropoloogias on uuritud inimkeha kui piiri ja selle \xc3\xbcle on pikalt arutletud. Van Gennep kirjeldas kehalisi muutmisi, kaasa arvatud t\xc3\xa4toveerimist, armistamist ja maalimist kui \xc3\xbcleminekuriitusi. Turner (1980) kasutas esimesena m\xc3\xb5istet "sotsiaalne nahk" \xc3\xbcksikasjalikus arutluses, kuidas Kayapo kultuur on konstrueeritud ja v\xc3\xa4ljendatud individuaalsete kehade kaudu. Kirjatud nahk toob esile teema, mis on olnud antropoloogias keskseks alates selle algusest: k\xc3\xbcsimus piirist \xc3\xbcksikisiku ja \xc3\xbchiskonna, \xc3\xbchiskondade vahel ning representatsiooni ja kogemuse vahel._NEWLINE_Hetkel on armistamisega seoses levinud neli v\xc3\xb5istlevat h\xc3\xbcpoteesi, mis p\xc3\xbc\xc3\xbcavad seletada selle tehnika k\xc3\xa4itumislikke aspekte: 1) \xc3\xbcleminekuriitus, 2) karastav/traumeeriv protseduur, 3) mittekohanduv seksuaalse iseloomuga valik, v\xc3\xb5i 4) kohanduv patogeenist juhitud seksuaalse iseloomuga valik. Lisaks on armistamisel esteetilised, religioossed ja sotsiaalsed p\xc3\xb5hjused. N\xc3\xa4iteks on armistamine laialt kasutusel paljudes L\xc3\xa4\xc3\xa4ne-Aafrika h\xc3\xb5imudes, et m\xc3\xa4rgistada eri etappe meeste ja naiste eludes, n\xc3\xa4iteks puberteeti ja abielu. Samuti on seda kasutatud, et edasi anda kompleksseid teateid identiteedi kohta; p\xc3\xbcsivad keham\xc3\xa4rgistused v\xc3\xb5ivad v\xc3\xa4ljendada kindlaid sotsiaalseid, poliitilisi ja religioosseid rolle. T\xc3\xa4toveeringud, armid, p\xc3\xb5letusm\xc3\xa4rgid ja augustused, mis on vabatahtlikult tehtud, on v\xc3\xb5imaluseks maailmale n\xc3\xa4idata isiku autobiograafiat enda kehal. H\xc3\xb5imuliikmeid, kes ei soovinud osaleda armistamisel, ei tahetud \xc3\xbcldiselt grupi tegevustesse kaasata. Antropoloog Grace Harris toob v\xc3\xa4lja, et grupiliikmed, kel puuduvad \xc3\xbclej\xc3\xa4\xc3\xa4nud grupile harjumusp\xc3\xa4rased tunnused, ei ole nii-\xc3\xb6elda t\xc3\xa4isv\xc3\xa4\xc3\xa4rtuslikud grupiliikmed, lisaks v\xc3\xb5ib neil puududa luba t\xc3\xa4henduslikuks k\xc3\xa4itumiseks, n\xc3\xa4iteks tervitamiseks, k\xc3\xa4su andmiseks ja arvamuse avaldamiseks. Seega t\xc3\xb5stab armistamine osa h\xc3\xb5imuliikmeid grupile vastuv\xc3\xb5etavasse normaalsesse seisundisse._NEWLINE_Armistamine on tumeda nahaga inimestel paremini m\xc3\xa4rgatav kui t\xc3\xa4toveeringud. Armistamise protsessi ajal v\xc3\xb5ivad vabaneda endorfiinid, mis tekitavad eufoorilise meeleseisundi. Armistus naise k\xc3\xb5hul on mitmetes h\xc3\xb5imudes olnud m\xc3\xa4rgiks naise valmidusest saada emaks. Tema v\xc3\xb5ime armistamisel valu taluda oli emotsionaalse t\xc3\xa4iskasvanulikkuse ja lapse kandmise valmisoleku m\xc3\xa4rgiks. Armistust v\xc3\xb5idakse kasutada haige tervendamisel, viies teda v\xc3\xa4hem soovitud meeleseisundist rohkem soovitud seisundisse. See v\xc3\xb5ib aidata haigel muutuda ohvrist elluj\xc3\xa4\xc3\xa4jaks, v\xc3\xb5itjaks. Need isikud l\xc3\xa4bivad rituaalide abil s\xc3\xbcmboolselt surma ja uuestis\xc3\xbcnni ja defineerivad l\xc3\xa4bi naha uuesti oma suhted enda ja \xc3\xbchiskonna vahel. Suurt osa kindlatest Aafrika piirkondadest p\xc3\xa4rit inimestest, kellel on armistused, on v\xc3\xb5imalik identifitseerida kindlasse h\xc3\xb5imu v\xc3\xb5i etnilisse gruppi kuuluvaks. P\xc3\xb5hja-Ghanas kasutavad m\xc3\xa4rgistusi gonjad, nanumbad, dagombad, frafrad ja mamprusid._NEWLINE_M\xc3\xb5ned h\xc3\xb5imud P\xc3\xb5hja-Ghanas, n\xc3\xa4iteks dagombad, kasutavad armistamist teatud terviseh\xc3\xa4irete ravimiseks, n\xc3\xa4iteks ravitakse sel moel krampe, leetreid, kopsup\xc3\xb5letikku, k\xc3\xb5huvalu jne. Usutakse, et need haigused asuvad veres, seega kui nahka l\xc3\xb5ikab traditsiooniline ravitseja ning pulber v\xc3\xb5i ravim/n\xc3\xb5iajook on kantud haavale, siis j\xc3\xb5uab see otse vereringesse.\xe2\x81\xb9 Uuringud on samuti n\xc3\xa4idanud, et m\xc3\xb5ne piirkonna h\xc3\xb5imudel on t\xc3\xa4heldatud seoseid kindlate kehapiirkondade armistuste ja immuunsuse vahel teatud haigusetekitajate suhtes. Armistused nendes kehapiirkondades on selleks, et selgelt n\xc3\xa4idata, millised isikud on haiguste suhtes immuunsed. Arvatakse, et kui haigestumise risk teatud piirkonnas kasvab, siis suureneb ka teatud kehapiirkondade armistamise osat\xc3\xa4htsus ning selle t\xc3\xb5lgendamine atraktiivse ja v\xc3\xa4\xc3\xa4rtusliku kaaslase m\xc3\xa4rgina. Naised on armistanud rindu ja k\xc3\xb5htu, m\xc3\xb5lemad viitavad noorusele ja viljakusele. Mehed on samas armistanud kehapiirkondi, mis n\xc3\xa4itavad seksuaalset k\xc3\xbcpsust ja j\xc3\xb5udu: n\xc3\xa4iteks n\xc3\xa4gu, \xc3\xb5lgu ja k\xc3\xa4si. Huvitav on see, et seos kehaosade armistamise ja haigustekitajate olemasolu vahel pole meeste puhul sedav\xc3\xb5rd ilmne. Uuringud on n\xc3\xa4idanud, et k\xc3\xb5hu armistamine on olnud m\xc3\xa4rgiks naissoost kaaslaste kvaliteedist \xc3\xbchiskondades, kus puututakse kokku suure haigustekitajate hulgaga.\n_START_SECTION_\nMeetodid\n_START_PARAGRAPH_\nArmistamine ei ole t\xc3\xa4pne praktika. Varieeruvus n\xc3\xa4iteks nahat\xc3\xbc\xc3\xbcbi, l\xc3\xb5ike s\xc3\xbcgavuse ja selle osas, kuidas haava eest on paranemise ajal hoolitsetud, teevad tulemuse ennustamatuks. Meetod, mis t\xc3\xb6\xc3\xb6tab \xc3\xbche inimese puhul, ei pruugi toimida teisel. Armid laienevad \xc3\xbcldiselt paranemise ajal, seega tulemus on tavaliselt lihtne ja detailid kaovad paranemise jooksul.\n_START_SECTION_\nP\xc3\xb5letusm\xc3\xa4rgistamine\n_START_PARAGRAPH_\nInimese p\xc3\xb5letusm\xc3\xa4rgistamine on \xc3\xbcks armistamise t\xc3\xbc\xc3\xbcpe, mis on loomu poolest sarnane kariloomade p\xc3\xb5letusm\xc3\xa4rgistamisega.\n_START_SECTION_\nP\xc3\xb5letusrauaga armistamine (strike branding)\n_START_PARAGRAPH_\nP\xc3\xb5letusrauaga armistamine on sarnane protsessiga, mida kasutatakse kariloomade m\xc3\xa4rgistamiseks: metallit\xc3\xbckk kuumutatakse ja surutakse m\xc3\xa4rgistamiseks vastu nahka. Ajalooliselt on see kasutusel olnud ka orjade omanikukuuluvuse m\xc3\xa4rkimiseks v\xc3\xb5i kriminaalide karistamiseks, kuid kehakunsti vormina on see tehnika teiste t\xc3\xbc\xc3\xbcpidega v\xc3\xb5rreldes v\xc3\xa4hem eelistatud, kuna on v\xc3\xa4hem t\xc3\xa4pne ja tavaliselt laieneb m\xc3\xa4rgitud joon paranemisel tugevalt; lisaks pole see armistamise t\xc3\xbc\xc3\xbcp soovitatud kumeratel kehapiirkondadel. Edukam viis on teha mitmevormilist p\xc3\xb5letust, mis tehakse t\xc3\xbckk-t\xc3\xbckilt, mitte korraga. N\xc3\xa4iteks V-kujulise p\xc3\xb5letusm\xc3\xa4rgi saamiseks tuleks kaks joont p\xc3\xb5letada eraldi sirge metallit\xc3\xbckiga, selle asemel et teha seda \xc3\xbche V-kujulise t\xc3\xbckiga.\n_START_SECTION_\nLaserm\xc3\xa4rgistamine\n_START_PARAGRAPH_\nLaserm\xc3\xa4rgistamise termini ja tehnika l\xc3\xb5i Steve Haworth. Tehniline termin on "elektrokirurgiline m\xc3\xa4rgistamine". See tehnika v\xc3\xb5imaldab armistamiseks kasutada meditsiinilist laserit. M\xc3\xb5iste ei viita mitte p\xc3\xa4ris laserile vaid pigem elektrokirurgilisele seadmele, mis kasutab elektrit ning l\xc3\xb5ikab ja samal ajal p\xc3\xb5letab. Elektri s\xc3\xa4demed h\xc3\xbcppavad k\xc3\xa4es hoitavast pliiatsilaadsest seadmest nahale ja hajuvad. See on t\xc3\xa4psem v\xc3\xb5imalus armistamiseks, sest sel moel on v\xc3\xb5imalik reguleerida tekitatava haava s\xc3\xbcgavust. Kui traditsioonilise otsese p\xc3\xb5letusm\xc3\xa4rgistamise puhul on kuumus edasi kantud ka aladele, mis \xc3\xbcmbritsevad m\xc3\xa4rgistamist, p\xc3\xb5letades ning kahjustades nahka, siis elektrokirurgiline m\xc3\xa4rgistamine "s\xc3\xb6\xc3\xb6b" nahka nii t\xc3\xa4pselt ja kiirelt ja v\xc3\xa4he, et \xc3\xbcmbritsev nahk ei saa kuumust ega kahjustust. See t\xc3\xa4hendab, et valu ja paranemise aeg p\xc3\xa4rast armistamist on palju l\xc3\xbchem.\n_START_SECTION_\nK\xc3\xbclmaga m\xc3\xa4rgistamine\n_START_PARAGRAPH_\nSee haruldane m\xc3\xa4rgistamise meetod on sarnane p\xc3\xb5letusrauaga armistamisega, v\xc3\xa4lja arvatud see, et m\xc3\xa4rgistamise vahend on ekstreemselt k\xc3\xbclm (umbes nagu vedel l\xc3\xa4mmastik), selle asemel, et olla ekstreemselt kuum. See meetod p\xc3\xb5hjustab m\xc3\xa4rgistusel tagasi kasvava valge karva/karvkatte ning see meetod ei tekita keloidkoe moodustumist. Seda protsessi kasutatakse ka kariloomade m\xc3\xa4rgistamisel, kuid siinses kontekstis nimetatakse seda k\xc3\xbclmutavaks m\xc3\xa4rgistamiseks.\n_START_SECTION_\nL\xc3\xb5ikamine\n_START_PARAGRAPH_\nNaha l\xc3\xb5ikamist kosmeetilisel eesm\xc3\xa4rgil ei tohi segamini ajada enesevigastamisega, mida samuti on nimetatud "l\xc3\xb5ikamiseks." V\xc3\xb5ib esineda enesesandistamise juhtumeid ja enesearmistamisi mittekosmeetilistel p\xc3\xb5hjustel. Selle tehnika puhul l\xc3\xb5igatakse jooned kirurgiliste terariistadega.\n_START_SECTION_\nTindiga h\xc3\xb5\xc3\xb5rumine\n_START_PARAGRAPH_\nT\xc3\xa4toveerimistint (v\xc3\xb5i m\xc3\xb5ni teine steriilne v\xc3\xa4rvaine) h\xc3\xb5\xc3\xb5rutakse v\xc3\xa4rskesse l\xc3\xb5ikesse. Enamik v\xc3\xa4rvist j\xc3\xa4\xc3\xa4b nahka, kui haav paraneb, mis kannab sama p\xc3\xb5hieesm\xc3\xa4rki kui t\xc3\xa4toveeringulgi. Sarnaselt t\xc3\xa4toveeringutega on t\xc3\xa4htis, et ei eemaldaks koorikut, sest see t\xc3\xb5mbaks nahast tindi v\xc3\xa4lja. \xc3\x9cldsus t\xc3\xb5lgendab sageli tindih\xc3\xb5\xc3\xb5rumist kui kehvalt tehtud t\xc3\xa4toveeringut.\n_START_SECTION_\nN\xc3\xbclgiv armistus\n_START_PARAGRAPH_\nL\xc3\xb5igates \xc3\xbcksikuid jooni, tulevad vaid \xc3\xbcsnagi kitsad armid ning naha eemaldamine on v\xc3\xb5imalus saada suurema pinnaga armkude. Eemaldatava nahapiirkonna piirjooned l\xc3\xb5igatakse ning seej\xc3\xa4rel eemaldatakse piirjoonte vahele j\xc3\xa4\xc3\xa4nud nahk koorides v\xc3\xb5i n\xc3\xbclgides. Sel meetodil saadud armid on tihtilugu eba\xc3\xbchtlase tekstuuriga, lisaks oleneb selle tehnika puhul tulemus tugevalt kunstniku kogemusest ja lisaks ka haava edasisest hooldusest.\n_START_SECTION_\nLisandarmistamine (Packing)\n_START_PARAGRAPH_\nSee meetod on L\xc3\xa4\xc3\xa4nes ebatavaline, kuid traditsiooniliselt on seda kasutatud Aafrikas. L\xc3\xb5ige tehakse diagonaalselt. T\xc3\xa4itematerjal, n\xc3\xa4iteks savi v\xc3\xb5i tuhk, surutakse haava sisse. Suured paisunud armid tekivad paranemise jooksul, sel ajal kui haav surub endast v\xc3\xa4lja sinna lisatud materjali.\n_START_SECTION_\nS\xc3\xb6\xc3\xb6vitamine\n_START_PARAGRAPH_\nArmid saavutatakse nahakihte s\xc3\xb6\xc3\xb6vitamise abil eemaldades. Selle saavutamiseks kasutatakse ilma tindita t\xc3\xa4toveerimisaparaati v\xc3\xb5i mingit teist asja, mis eemaldab nahka h\xc3\xb5\xc3\xb5rdumise abil._NEWLINE_Keemiline armistamine kasutab s\xc3\xb6\xc3\xb6vitavaid kemikaale naha eemaldamiseks ja armistamiseks. Selle meetodi tulemus on tavaliselt sarnane teiste lihtsamate armistamise vormidega.\n_START_SECTION_\nParanemine\n_START_PARAGRAPH_\nTavaline praktika on, et armistuse paranemisel kasutarakse selle \xc3\xa4rritamist.\n_START_SECTION_\n\xc3\x84rritamine\n_START_PARAGRAPH_\nMida kauem haav paraneb, seda esiletungivam on hiljem arm. Seega tuleb selleks, et saada esiletungivad armid, haava v\xc3\xb5imalikult kaua lahti hoida. See toimub n\xc3\xa4iteks koorikute eemaldamise ja haava \xc3\xa4rritamise abil keemiliste v\xc3\xb5i looduslike \xc3\xa4rritajatega, n\xc3\xa4iteks hambapasta v\xc3\xb5i tsitrusemahlaga. M\xc3\xb5ned praktiseerijad kasutavad jooditinktuuri, mille puhul on t\xc3\xb5estatud, et see tekitab n\xc3\xa4htavama armkoe (see on ka p\xc3\xb5hjus, miks jood-tinktuuri ei kasutata enam haavade ravimisel). Selle meetodiga v\xc3\xb5ib haava paranemine v\xc3\xb5tta kuid ning on oht, et haav muutub ja arm v\xc3\xb5ib tulla loodetust erinev.\n_START_SECTION_\nKeloidarmid\n_START_PARAGRAPH_\nKeloidid on suurenenud/kasvanud armid. Keloidistumine tekib geneetika, nahav\xc3\xa4rvi (tumedamad nahat\xc3\xbc\xc3\xbcbid on vastuv\xc3\xb5tlikumad keloidistumisele) v\xc3\xb5i \xc3\xa4rritamise tulemusel. Keloidarmid on tihti soovitud nende visuaalse, kolmem\xc3\xb5\xc3\xb5tmelise efekti ja kombitavuse p\xc3\xa4rast.\n_START_SECTION_\nOhud ja hoiatused\n_START_PARAGRAPH_\nArmistamine tekitab kahju ja traumeerib nahka. Probleemiks ei ole mitte ainult valu, mida see tegevus tekitab, vaid ka see, et vahendid ja haav ise peavad olema puhtad ning puhtana hoitud. Selleks kasutatakse antibakteriaalseid vahendeid ning oluline on teadmine heast h\xc3\xbcgieenist \xc3\xbcle\xc3\xbcldiselt. Ei ole v\xc3\xa4ga haruldane, et eriti \xc3\xa4rritamise korral kandub lokaalne p\xc3\xb5letik edasi haava \xc3\xbcmbrusse. Armistuse tegijal peab olema v\xc3\xa4ga t\xc3\xa4pne teadmine inimese naha anatoomiast, et v\xc3\xa4ltida vahendeid, mis l\xc3\xb5ikavad liiga s\xc3\xbcgavalt, p\xc3\xb5letavad liiga kuumalt v\xc3\xb5i liiga kaua. Armistamine ei ole kaugeltki nii populaarne kui t\xc3\xa4toveerimine, mis_NEWLINE_t\xc3\xa4hendab, et on raskem leida k\xc3\xbcllaldaste kogemustega tegijat. Lisaohutust vajavad p\xc3\xb5letusm\xc3\xa4rgistused, n\xc3\xa4iteks tuleb kanda maski, sest on v\xc3\xb5imalik, et nahast v\xc3\xa4ljuvad \xc3\xb5hku haigustekitajad naha p\xc3\xb5letamise ajal.'